Efter et år på efterskole var det lørdag tid til at tage afsked.

Et år i et liv er ingenting – med mindre det er et år på efterskole. Det kan mange nuværende og – som denne skribent – tidligere efterskoleelever skrive under på. Et år på efterskole er alting. Det er et år som ingen andre, et år der varer evigt, men som desværre må slutte. Slutningen på efterskoleåret 2017/2018 er nu, og lørdag var det på mange efterskoler ”store tudedag”. Dagen hvor forældrene for sidste gang skulle hente deres små voksne på efterskolen – uden udsigt til at levere dem igen på den anden side af weekenden. Gråd fra morgenstunden På Ingstrup Efterskole var tårene på ”store tudedag” mange og lange. - Vi startede morgenen ud med at græde, fortæller Mette Brøndbjerg Pedersen, der har haft adresse på Ingstrup Efterskole i næsten et år - Ja, vi græd sammen, følger Anne Colding op. - Det var virkelig trist, siger Mette Brøndbjerg Pedersen Forstanderens sidste tudedag Det er forstander Inger Dueholm, der holder afskedstalen. Og det er hendes sidste på Ingstrup Efterskole. Hun stopper efter 35 år på skolen. - Jeg plejer at være god til at beherske mig, men det kan godt være, det bliver anderledes i dag, sagde den afgående forstander inden talen. Det lykkedes dog Inger Dueholm at klare dig igennem uden tårer. Det samme var ikke tilfældet for publikummet.